Virallinen lehti nro C 223 , 17/07/1998 s. 0093



KIRJALLINEN KYSYMYS E-0051/98 komissiolle esittäjä(t): Maren Günther (PPE) (29. tammikuuta 1998) Aihe: Isossa-Britanniassa toteutettavan tuontiverojen korotuksen ja tästä aiheutuvien maksujen käyttöönoton vaikutukset eurooppalaisilla taidemarkkinoilla EU:n 7. direktiivin yhteydessä taideteosten maahantuontiveroa nostetaan Isossa-Britanniassa 30. heinäkuuta 1999 mennessä 2,5 %:sta 5 %:iin (ennen EU:n 7. direktiiviä maahantuonti oli verotonta). Jos Iso-Britannia hyväksyisi tästä aiheutuvan direktiivin, seurauksena olisi, että tärkeimpään eurooppalaiseen taidemarkkinakeskukseen, Lontooseen, kohdistuisi lisäkuormitusta ja sen kilpailukyky New Yorkin markkinoihin verrattuna heikkenisi. Tästä olisi kahdenlaisia seurauksia: 1. Koska New Yorkissa ei olisi tällaisia lisäkustannuksia, voisivat myös siellä toimivat eurooppalaiset myyjät odottaa suurempia voittoja (tarkalleen sanottuna siinä vaiheessa, kun kyseiset lisäkustannukset olisivat korkeampia kuin viennistä aiheutuvat kustannukset). Myyjien kannalta voidaan siis olettaa taideteosten päätyvän New Yorkin kauppapaikkoihin. 2. Ostajien kannalta taas tuontiveron korottaminen estää taideteosten päätymisen takaisin Eurooppaan. Lontoon taidemarkkinoihin - ja sen seurauksena myös koko Euroopan markkinoihin - kohdistuvien taloudellisten seurausten lisäksi tämä vaikuttaa suoraan myös Euroopan kulttuurialaan. Onko komissio teettänyt arvioinnin toimiensa vaikutuksista taidealan työllisyyteen ja tulevaan kehitykseen? Onko komissio ottanut huomioon sisämarkkinoiden yhdenmukaistamista koskevissa pyrkimyksissään maailman taidemarkkinakeskusten Lontoon ja New Yorkin välisen erityisen, maailmanlaajuisen kilpailutilanteen? Onko komissiossa harkittu maahantuontiveron poistamista? Komission jäsenen Mario Montin komission puolesta antama vastaus (9. maaliskuuta 1998) Komissio vahvistaa arvoisalle parlamentin jäsenelle tiedon, että sillä ei ole aikomusta ehdottaa arvonlisäveron poistamista taideteoksilta. Yksi tärkeimmistä syistä sisämarkkinoiden alv-määräyksien antamiselle oli pyrkimys estää veroista johtuva kilpailun vääristyminen. Arvonlisäverosta annettu seitsemäs direktiivi oli toinen askel tähän suuntaan (neuvoston direktiivi 94/5/EEY, annettu 14. helmikuuta 1994, yhteisen arvonlisäverojärjestelmän täydentämisestä ja direktiivin 77/388/ETY muuttamisesta * käytettyihin tavaroihin sekä taide-, keräily- ja antiikkiesineisiin sovellettavat erityisjärjestelyt) ((EYVL L 60, 3.3.1994. )). On pidettävä mielessä, että nykyisten alv-järjestelyjen mukaisesti yhteisön alueella asuvien henkilöiden ostamiin taideteoksiin sisältyy arvonlisävero sekä silloin, kun ne hankitaan yhtenäismarkkinoiden alueelta, että silloin, kun ne hankitaan sen ulkopuolelta. Vastaavasti arvonlisäveroa ei peritä silloin, kun taideteoksia myydään yhteisön alueella yhteisön ulkopuolisiin maihin vietäväksi. Yhteisön taiteilijoiden jälleenmyyntioikeuksien (droit de suite) yhdenmukaistamista koskevan ehdotuksen tarkoituksena on lopettaa erilaiset syrjintämuodot ja epätasa-arvoinen kohtelu, jotka nykyisin koskevat kuvataiteilijoita eri puolilla yhteisöä, ja antaa heille mahdollisuus saavuttaa tasaveroinen asema muiden luovien taiteilijoiden ryhmien kuten kirjailijoiden ja säveltäjien kanssa, jotka voivat odottaa saavansa jatkuvasti tekijänoikeuspalkkioita. Komissio on tietoinen brittiläisen taidekaupan alan ilmaisemista peloista, jotka liittyvät mahdollisuuteen, että myyjät saattavat siirtää myyntitoimintansa Lontoosta New Yorkiin. Komissio on ryhtynyt tutkimaan vaikutusta, joka seitsemännen direktiivin asiaan liittyvillä määräyksillä on yhteisön taidemarkkinoiden kilpailukykyyn yhteisön ulkopuolisiin maihin verrattuna. Tähän liittyvä alustava työ on jo alkanut, ja loppuraportin pitäisi olla saatavilla tämän vuoden loppuun mennessä.